  Анжелика Тихонова корреспондент 29-тӥ куартолэзе Ижкарын кун тӧрлыкъёслэн но мер огазеяськонъёслэн ыстэм муртъёссы пӧртэм выжы калыкъёслэсь кусыпъёссэс юнматон, со дыре ик аспӧртэмлыксэс утён ужпумъёс сярысь кенешизы. Калыкъёслэн эшъяськон юртазы элькунамы но Волга котырысь каръёсын кун йӧскалык политикаез улонэ пыӵатӥсьёс люкаськизы. Ужрадэ ивортодэтъя «Удмуртия» агентстволэн корреспондентэз вуылӥз. Удмуртиысь йӧскалык политикая министерстволэн ужаменыз удысэтлэн кивалтӥсезлэн воштӥсез Людмила Соковикова тодматӥз. Удмуртиын кун йӧскалык политикаез улонэ пыӵатонъя валтӥсь механизмъёс юнмазы ини. Этноконфессиональной процессъёсты чакланъя радлык кылдытэмын. Куинь институтъёслэсь командалэн – мер огаезяськонъёсын ӵош Калыкъёслэн эшъяськон юртсылэн, Йӧскалык политикая министерстволэн но туала энтополитической процессъёсты но йӧслык кусыпъёсты чакланъя центрлэн – радлыкезъя, дугдылытэк ужамез ас емышъёссэ сётэ Людмила Соковикова, Удмуртиысь йӧскалык политикая министрлэн воштӥсезМинистрлэн воштӥсез 2018-тӥ арын Удмуртиын ортчем муниципал кылдытэтъёслэн  «Мир в диалоге» улосвылкуспо форумзы сярысь вераз. Солэн ужпумез экспертъёсын кусып возёнъя выль площадка кылдытон бордын, кытын муниципалитетъёсын пыӵатэм ӟеч пӧрмем ужъёсын люкиськыны луэ. 2018-тӥ арын форум умой ортчемлы луыса, туэ радъясьёс сое федерал инлыкен ортчытыны чаклало ини. Форумын Росси конкурсын вормем тужгес усто муниципал практикаосын тодматозы. Ужрадэз 27-29 шуркынмонэ радъяны малпало. Озьы ик Людмила Соковикова элькунамы ужась лулчеберетъя йӧскалык огаезяськонъёслэн ужамзы сярысь но вераз. Элькунамы 40 лулчеберетъя йӧскалык огазеяськонъёс ужало, отчы 24 калыкъёс пырисько. Элькун сярысь вераськом ке, со огазеяськонъёслэн 185 ёзэтъёссы ужало. <…> Кылем арын 10 лулчеберетъя йӧскалык огазеяськонъёсмылэн ӵектосъёссы Азьмуртлэн грантъёсъя фондэныз умоен лыдъямын вал. Элькунамы кыскем коньдонлэн огъя быдӟалаез 20 миллион манетлэсь ятыр луиз. Туэ Фондлэн нырысетӥ конкурсаз 14 лулчеберетъя йӧскалык огазеяськонъёслэсь 17 миллион манетлы но вӧсьлыкен герӟаськем 9 огазеяськонъёслэсь 35 миллион манетлы куриськонъёс келямын ини Людмила Соковикова, Удмуртиысь йӧскалык политикая министрлэн воштӥсезКивалтӥсь нимысьтыз саклык висъяз «Этнографияя бадӟым диктант» ортчытонлы. Солэн кылъёсызъя, кылем арын диктантэз гожтон понна быдэс кунамы но кунгож сьӧрын 4 сюрс 500 интыос усьтэмын вал. Ас тодон-валанзэс 392 сюрс адями эскериз. Со 2016-тӥ арын сярысь 5 поллы трос. Тестэз 5 континентъёсын, Россиысь 85 улосвылъёсын быдэстӥзы. Кунмы диктантэз «куиньлы» гожтӥз. Со бадӟым шуг-секытэз шаряз – асьмеос туж алама тодӥськом кунмес. Туала егитъёслэн тодонлыказы со сярысь ивор ӧвӧл. Соин валче пусъеме потэ, элькунысьтымы Калыкъёслэн эшъяськон юртазы ивортодэтъя центр ужаны кутскиз шуыса. Сое ужатон бордын ми Россиысь межэтнической журналистикая гильдиен ӵош тыршиськом. <…> Та дыре, тодӥськом, Москваын Россиысь калыкъёслэсь юртсэс кылдытон бордын уж нуиське. Ми солэн инъетаз ӟечлыко контент лэсьтон но сое кунамы вӧлмытон, та удысын ужасьёсты дасян ужез нуись ивортодэтъя нимысьтыз центр кылдытон сярысь ужпумез эскерыны ӵектӥськом Людмила Соковикова, Удмуртиысь йӧскалык политикая министрлэн воштӥсезСо сяна, Людмила Соковикова кылъёсты утён бордын ужамзы сярысь вераз. Нимысьтыз 2015-тӥ арын кылдэм «Билингва» ӵектосэнызы тодматӥз. Солэн ужан ӧръёсыз сярысь мадиз. Удмуртиысь Калыкъёслэн эшъяськон юртсылэн ӵектосъёсыныз, ужан ӧръёсыныз, мерлыко вотэсъёсын уж нуэменыз сярысь ужъюртлэн кивалтӥсезлэн воштӥсез Татьяна Фёдорова тодматӥз.  Удмурт кылэз утёнэн герӟаськем ӵектосъёс сярысь удмурт егитъёслэн «Шунды» огазеяськонзылэн тӧроез Алина Чернова ивортӥз. Со люкаськемъёслы «Шундыкар», «Вамыш», «Тулкым» лагерь сменаослэн ужамзы сярысь вераз. Грантъёс утэмзылы луыса «Моко но Боко» мультфильмъёс, нылпиослы дышетӥсь ӝӧквыл шудонъёс, «Шудком» ӵектос сярысь мадиз. Озьы ик ас огазеяськонъёсазы уж нуэмзы сярысь ивортонъёс лэсьтӥзы еврейёслэн лулчеберетъя центрзылэн кивалтэтэзлэн ёзчиез Валерий Сентяков но армянъёслэн «Урарту» мер огазеяськонзылэн тӧроез Мнацакан Аракелян. Башкириысь Уфаысь Расим Султангареев йӧскалык воскресной школаос сярысь вераз. Туннэ карын 3 сыӵе школаос ужзэс нуо. Отын бадӟым саклык висъяське пиналъёсты историен, литератураен, лулчеберетэн тодматонлы. Нылпиос асьсэды элькун, росси но калыккуспо конкурсъёсын, конференциосын, адӟытонъёсын умой возьмато. Со сяна, ас каръёсазы ужан амалъёсынызы Поволжьеысь каръёслэн ассоциациязы пырись каръёсысь – Тольяттиысь, Нижний Новгородысь, Сарапулысь, Пермьысь ыстэм муртъёс тодматӥзы.  Тодэ вайытом, Приволжск федерал округысь каръёслэн ассоциациязы пырись каръёслэн кенешонзылы йылпумъянъёсъя федерал катрадлыке воштонъёс пыртон пумысен ӵектонъёссэс дасялозы.  Тегъёс: Ижкар Удмуртия ПФО Калыкъёслэнэшъяськонюртсы йӧскалыкполитикаяминистерство йӧслыкъёс йӧскалыкполитика  